9-jarige ‘Mozart’ betower Kaapse gehoreAndrew Willicott speel gereeld vir gehore by die Table Bay-winkelsentrum. (Foto: Verskaf) ŉ 9-jarige van Melkbosstrand betower omstanders en inkopiegangers in Kaapstad week ná week met sy vermoë om die klavier meesterlik en moeiteloos te navigeer. Dit ten spyte daarvan dat hy disleksies is en dit verkies om liefs nie bladmusiek te lees nie. Dié jong musiekster word nou vergelyk met die geniale musiekkomponis Wolfgang Mozart, wat op die jong ouderdom van drie jaar begin klavier speel het. Andrew Willicott, die jongste van drie kinders, het op die ouderdom van vyf jaar begin om klawerbord te speel nadat hy gesien het hoe sy pa ŉ paar note speel. Hy hoop nou om binne die volgende drie jaar reeds reg oor die wêreld op te tree. Sy pa, Gary Willicott (46), sê hy het die eerste paar reëls van When The Saints Go Marching In gespeel toe hy besef dat Andrew noukeurig sy vingers oor die sleutels bestudeer. “Binne ŉ paar pogings het hy daarin geslaag om die liedjie deur te speel,” sê Gary. Die volgende dag het Andrew weer na die klawerbord gegaan, dit aangeskakel en die lied volledig van geheue af gespeel. “In daardie oomblik het ek besef dat hy dalk ŉ gawe het. Ek het vir hom ŉ ander liedjie gewys en hy het die volgende dag albei van geheue af gespeel.” Kort nadat Andrew ŉ liefde vir klavier ontwikkel het, is hy met disleksie gediagnoseer. Dié leerversteuring is glo algemeen in sy familie. Dit het egter veroorsaak dat hy sukkel om bladmusiek te lees. “Andrew wou aanvanklik glad nie bladmusiek probeer lees nie en dit verg steeds baie aanmoediging vir hom om dit te doen,” sê sy pa. Andrew se pa en ma, Helena Willicott (43), glo egter dat sy disleksie ŉ hand in sy briljantheid met die klavier het. “Andrew kon van jongs af patrone in alles sien en dit is deur patrone te memoriseer wat hy liedere vanuit sy geheue kan speel,” het Gary aan Maroela Media vertel. “Hy hoef nie eers ŉ hele lied te luister om die patroon te snap nie, dan kan hy dit ná net twee pogings vlot van geheue af speel. Dit is asof hy dadelik die patrone kan sien en dit help hom om ŉ reeks liedere sonder bladmusiek te speel.” Ten spyte van sy uitdagings met bladmusiek kan hy steeds dié van onder meer die volkslied “Nkosi Sikelel iAfrika”, ŉ reeks gospel liedere en Richard Clayderman se “Ballade pour Adeline” lees. Laasgenoemde is een van sy gunstelingliedere om te speel. Andrew speel gereeld vir gehore by die Table Bay-winkelsentrum in Kaapstad en het selfs vroeër vanjaar die geleentheid gehad om saam met Rocco de Villiers by een van sy konserte in Melkbosstrand te speel. Volgens sy ouers is omstanders by verskeie geleenthede oorweldig met emosie wanneer hulle hom hoor speel. “Ek wil genesing aan mense bring deur my musiek,” sê Andrew, wat daagliks saam met sy klavieronderwyser oefen. “Ek hoop om ŉ wêreldtoer te doen voordat ek 12 jaar oud word.” Andrew, wat sedert die begin van die jaar tuisonderrig ontvang, is glo veral goed met wiskunde, maar maak dit dikwels af as niks nie. “Hy is besonder goed met wiskunde – meer as wat hy homself krediet voor gee. Ek sal dikwels ŉ wiskundesom vir hom gee en dan kan hy dit baie vinniger oplos as die meeste kinders sy ouderdom en ouer,” sê Gary. “Maar in sy hart is hy ŉ kind wat buite wil wees, boom klim en sokker saam met sy vriende speel.” Andrew meen wel dat sy liefde vir klavier soos niks anders is nie. “Ek speel klavier omdat ek ŉ liefde daarvoor het en ek graag daardie liefde met ander mense wil deel.”